VENDIM
Nr. 70, datë 30.3.2023

 PËR MIRATIMIN E RREGULLORES “PËR PËRCAKTIMIN E RREGULLAVE DHE ARSYEVE TË LEJIMIT TË KANDIDATIT PËR MAGJISTRAT PËR T’U EMËRUAR NË VITIN PASARDHËS”

[bookmark: _GoBack]Bazuar në nenin 189, pika 1, germa “c”, të ligjit nr. 115/2016, “Për organet e qeverisjes së sistemit të drejtësisë”, të ndryshuar, nenin 35, pika 5, dhe nenin 174, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar, me propozim të grupit të punës të ngritur me urdhrin nr. 188, datë 30.12.2022, “Për ngritjen e grupit të punës për hartimin e rregullores për ‘Përcaktimin e rregullave dhe arsyeve të lejimit të kandidatit për magjistrat për t’u emëruar në vitin pasardhës’”, të ndryshuar, Këshilli i Lartë i Prokurorisë

VENDOSI:

1. Miratimin e rregullores “Për përcaktimin e rregullave dhe arsyeve të lejimit të kandidatit për magjistrat për t’u emëruar në vitin pasardhës”, sipas tekstit të bashkëlidhur këtij vendimi.
2. Kjo rregullore hyn në fuqi me botimin në Fletoren Zyrtare dhe publikohet në faqen zyrtare web të Këshillit.
3. U shpall në Tiranë, më 30.3.2023.

KRYETAR
Alfred Balla

RREGULLORE
PËR PËRCAKTIMIN E RREGULLAVE DHE ARSYEVE TË LEJIMIT TË KANDIDATIT PËR MAGJISTRAT PËR T’U EMËRUAR NË VITIN PASARDHËS

Neni 1
Objekti

Objekti i kësaj rregulloreje është përcaktimi i rregullave dhe i arsyeve të lejimit të kandidatit për magjistrat për t’u emëruar në vitin pasardhës.

Neni 2
Qëllimi

Qëllimi i kësaj rregulloreje është të sigurojë, që gjatë procedurës së lejimit të kandidatit për magjistrat për t’u emëruar në vitin pasardhës, të garantohet interesi më i lartë i sistemit të prokurorisë, si dhe interesi publik.

Neni 3
Fusha e zbatimit

Dispozitat e kësaj rregulloreje zbatohen nga Këshilli i Lartë i Prokurorisë, si dhe nga çdo i diplomuar që kërkon të emërohet në vitin pasardhës.

Neni 4
Përkufizime

Për qëllime të kësaj rregulloreje, termat e mëposhtëm kanë këto kuptime:
a) “Këshill” nënkupton Këshillin e Lartë të Prokurorisë, i cili është organi që merret me çështje që lidhen me prokurorët, të emëruarit, të diplomuarit dhe kandidatët për magjistratë që ndjekin Shkollën e Magjistraturës, me qëllim që të bëhen prokurorë;
b) “I diplomuar” nënkupton personin, i cili është përfshirë në listën e renditjes së të diplomuarve nga Shkolla e Magjistraturës, por nuk është emëruar ende si magjistrat;
c) “I emëruar” nënkupton personin, i cili është diplomuar nga Shkolla e Magjistraturës dhe është emëruar magjistrat nga Këshilli, por nuk është caktuar ende në pozicion;
d) “Ditë” nënkupton ditët kalendarike, me përjashtim të afateve nën 10 ditë, të cilat llogariten me ditë pune;
e) “Raport mjekësor” nënkupton dokumentin që i siguruari duhet të paraqesë për t’iu njohur paaftësia e përkohshme në punë, i cili lëshohet nga mjekët e institucioneve shëndetësore shtetërore, si dhe nga mjekët dhe institucionet shëndetësore private, që kanë kontratë me Institutin e Sigurimeve Shoqërore, bazuar në rregulloren nr. 494, datë 5.10.1993, “Për lëshimin e raporteve për paaftësi të përkohshme në punë”.
f) “Komisioni Mjekësor Shqiptar” nënkupton Komisionin Mjekësor të Caktimit të Aftësisë për Punë (KMCAP);
g) “Birësim” nënkupton procedurën administrative dhe gjyqësore, nëpërmjet së cilës fëmijës së porsalindur deri në 1 vjeç, që i ishte privuar ose jo mjedisi familjar, i sigurohet një familje alternative, me të drejta dhe detyrime të njëjta me prindërit biologjikë.

Neni 5
Kushtet ligjore për lejimin e të diplomuarit për t’u emëruar në vitin pasardhës

1. Kërkesa për emërimin si magjistrat në vitin pasardhës mund të bëhet për rastet e mëposhtme:
a) Për arsye shëndetësore të tij, të bashkëshortit/bashkëjetuesit, paralindurve dhe paslindurve të drejtpërdrejtë të tij nën përkujdesjen e vazhdueshme të kërkuesit që shkaktojnë pamundësi të përkohshme për të ushtruar detyrën e prokurorit, të vërtetuar me dokument të lëshuar nga institucioni shëndetësor brenda vendit ose me dokument mjekësor zyrtar të lëshuar nga institucioni jashtë vendit, të bashkëshoqëruar me urdhrin e Komisionit Mjekësor Shqiptar që ka lëshuar me prapaveprim raportin mjekësor;
b) Për shkak të shtatzënisë, lindjes së fëmijës, të birësimit të një fëmije të porsalindur deri në 1 vjeç, të vërtetuar me dokumente përkatëse;
c) Për shkak të çdo interesi tjetër të ligjshëm, në rastet e masave të jashtëzakonshme, si dhe në rast nevoje e urgjence, për një periudhë deri në 12 muaj, të vërtetuar me dokumente përkatëse.

Neni 6
Kërkesa e të diplomuarit

I diplomuari që plotëson kriteret ligjore të ligjit për statusin mund të paraqesë kërkesë me shkrim pranë Këshillit të Lartë të Prokurorisë për emërimin si magjistrat në vitin pasardhës. Kërkesa paraqitet jo më vonë se dy javë nga data e publikimit të listës nga Shkolla e Magjistraturës.

Neni 7
Vendimmarrja e Këshillit të Lartë të Prokurorisë
1. Këshilli i Lartë i Prokurorisë shqyrton kërkesën e të diplomuarit për t’u emëruar në vitin pasardhës, brenda afatit një mujor nga data e publikimit të listës së të diplomuarve nga Shkolla e Magjistraturës, duke pranuar ose refuzuar kërkesën.
2. Kundër vendimit të refuzimit të kërkesës për t’u emëruar në vitin pasardhës bëhet ankim, së bashku me vendimin e emërimit si magjistrat, brenda 15 ditëve nga data e njoftimit të vendimit të emërimit, në Gjykatën Administrative të Apelit.
3. Në rast të pranimit të kërkesës për t’u emëruar në vitin pasardhës, gjatë kohëzgjatjes së kësaj periudhe i diplomuari nuk përfiton asnjë trajtim ekonomik në formë page, shpërblimi apo çdo të ardhure tjetër që lidhet me statusin e magjistratit apo detyrën e prokurorit.

Neni 8
Rënia e shkakut të kërkesës së miratuar

Nëse pas miratimit të kërkesës nga Këshilli i Lartë i Prokurorisë për t’u emëruar në vitin pasardhës bie shkaku objekt kërkese, i diplomuari do të emërohet si magjistrat në periudhës e emërimit të vitit pasardhës.

Neni 9
Caktimi në pozicioni i kërkuesit në vitin pasardhës

Caktimi në pozicion i kërkuesit në vitin pasardhës, bazohet në renditjen e tij/saj në listën e të diplomuarve të vitit të tij akademik. Këshilli i Lartë i Prokurorisë për qëllim të këtij neni rendit të gjithë të diplomuarit e vitit aktual dhe paraardhës sipas pikëve të fituara nga Shkolla e Magjistraturës. Në rastet kur të dy të sapoemëruarit kanë pikë të barabarta, ka përparësi preferenca e të emëruarit në vitin aktual.

Neni 10
Verifikimi i figurës dhe i pasurisë për të diplomuar që do të emërohet në vitin pasardhës

Këshilli i Lartë i Prokurorisë për të diplomuarin që do të emërohet në vitin pasardhës, mban në konsideratë raportin e verifikimit të pasurisë dhe figurës të vitit paraardhës dhe vetëm në rastet e një dyshimi të arsyeshëm mund të riverifikojë të diplomuarin për periudhën midis diplomimit dhe emërimit.

Neni 11
Hyrja në fuqi

Ngarkohet Komisioni për Zhvillimin e Karrierës pranë Këshillit të Lartë të Prokurorisë për shqyrtimin e kërkesave administrative të të diplomuarve për t’u emëruar në vitin pasardhës.

Neni 12
Hyrja në fuqi

Kjo rregullore hyn në fuqi me botimin në Fletoren Zyrtare dhe publikohet në faqen zyrtare web të Këshillit.

